text: Video: Se hvor heldige faldskærms-springere slap fra flystyrt
  23 april 2016 kl. 11.01
  Selvom flyet kun faldt to meter ned efter mislykket start, så afslører flyets skader, at de tre ombord slap meget heldigt.
  Piloten var en 39-årig mand, mens de to passagere var en kvinde på 32 år og en mand 35 år, der er aktive springere i Varde Faldskærmsklub.
  De tre var ved 6,30-tiden lørdag morgen på vej til et udspringsstævne i Stauning, da ulykken skete for enden af græsbanen på Varde Flyveplads. En af flyets vinger blev revet af ved mødet med buske og træer.
  Det forulykkede fly er af mærket Piper PA-28-181 Archer II og skulle alene bruges til transporten af de to springere, da det ikke er indrettet til at foretage udspring fra.
  - Alle er sluppet fra flyets fald uden en skramme.  Der er utrolig heldigt, siger vagtchef Søren Strægaard, Syd- og Sønderjyllands Politi til TV SYD.
  Havarikommissionen er lørdag middag ankommet til Varde for at klarlægge, hvad der gik galt.
  
  